**Bernard O'Reilly** (født 1. mars 1803 i Columcille i County Longford i Irland i Storbritannia og Ieland, død til sjøs etter 23. januar 1856) var en irskfødt [[katolsk}} prelat. Han er kjent for sin prestelige tjeneste under kolerautbruddet i New York i 1832, og ble senere biskop av Hartford i Connecticut fra 1850 til sin død i 1856.

### Liv og virke

### Bakgrunn

Bernard O'Reilly forlot Irland og dro til Amerika i januar 1825 i den hensikt å studere til prest. Han gikk på *Seminary of Montreal* i provinsen Quebec i Canada, før han fullførte sine teologiske studier ved *St. Mary's Seminary* i Baltimore i Maryland.[1] Hans bror var fader William O'Reilly, som var sogneprest i slutten av 1840-årene i *St. Raymond's Church* i Bronx i bispedømmet New York, senere rektor for *Our Lady of the Isle* (Newport i Rhode Island), og til slutt generalvikar for bispedømmet Hartford.[2]

### Prest

Bernard O'Reilly ble presteviet i New York av biskop Francis Kenrick i 13. oktober 1831.[3] Han ble deretter tildelt *St. James Church* på Jay Street i Brooklyn, hvor han utmerket seg for sitt heltemot under kolerautbruddet i 1832 og to ganger selv ble offer for sykdommen.[4] Han ble overført til *St. Patrick's Church* i Rochester i desember 1832, og ble der til han ble generalvikar for bispedømmet Buffalo i 1847,[4] hvor hans oppgaver omfattet å føre tilsyn med seminaret.

### Biskop av Hartford

Den 9. august 1850 ble O'Reilly utnevnt til biskop av Hartford i Connecticut av pave Pius IX.[3] Han ble bispeviet den den påfølgende 10. november av biskop John Timon C.M. med biskopene John McCloskey og John Bernard Fitzpatrick som medkonsekratorer i Rochester.[3] 

Han arbeidet for å sikre prester til bispedømmet, og forsvarte katolikker fra tidens anti-katolske bevegelser.[1][5] Han finansierte *St. Mary's Theological Seminary*, som opprinnelig lå i bispeboligen, og underviste den første uken i alle fag. I 1852 reiste han til Europa i et forsøk på å skaffe flere prester til bispedømmet. Blant de som ble rekruttert var en rekke studenter fra *All Hallows College* i Dublin, samt Thomas Francis Hendricken fra Maynooth, fremtidig biskop av bispedømmet Providence. Seminaristene ble presteviet før de forlot Irland.[6]

I mai 1851 ble tjueen katolske soldater fengslet i *Fort Columbus* i New York fordi de ikke deltok på protestantiske gudstjenester. En av soldatene ble stilt for retten og funnet skyldig i ordrenekte. Biskop O'Reilly skrev brev til *Boston Pilot* under pseudonymet «Roger Williams» og fordømte slik offisiell bigotteri. Saken ble anket til krigsdepartementet som i juli opphevet kjennelsen.[6]

Han deltok på det første plenarkonsilet i Baltimore i 1852. I 1855 introduserte biskop O'Reilly *Sisters of Mercy* i sitt bispedømme. De etablerte sitt moderhus i Providence, som viste seg å være et arnested for virulent Know Nothing-anti-katolisisme. Biskop O'Reilly hadde tidligere møtt slike aversjoner rettet mot *Sisters of Charity*-sykehuset i Rochester. Ved denne anledningen møtte han en sint folkemengde som hadde samlet seg foran klosteret.[6] Han bygde også tre foreldreløseasyler.[7]

Biskop O'Reilly besøkte Europa i desember 1855. Da han i slutten av januar 1856 skulle rise tilbake til sitt bispedømme, etter å ha besøkt sine foreldre, seilte han fra Liverpool på SS «Pacific», som forsvant med alle ombord under omstendigheter som er forblitt et mysterium.